หากพูดถึงร้านก๋วยเตี๋ยวลูกชิ้นถนัดศรีในหาดใหญ่น้อยคงนักที่จะไม่รู้จัก ร้านก๋วยเตี๋ยวถนัดศรีมีด้วยกัน 2 สาขาคะ ทั้ง 2 ร้านถัดกันไปเพียง 3 ห้องก็จะเจอสาขา2 โดยส่วนตัวชอบสาขาแรก เพราะชินในรสมือของอาแป๊ะคนทำ

พิกัดของร้าน : ตั้งอยู่บนถนนตัดผ่านระหว่างสาย 1 กับสาย 2 ใกล้ๆกันก็จะเป็นห้างสรรพสินค้าโอเดี่ยน เป็นตึกแถวห้องเดียวทาสีขาวพื้นขัดมันดูสะอาดตา 

ก๋วยเตี๋ยวลูกชิ้นถนัดศรี มีขาย 3 แบบด้วยกัน คือ

- ก๋วยเตี๋ยวแห้ง 50-60 บาท
- ก๋วยเตี๋ยวน้ำใส 50-60 บาท
- ก๋วยเตี๋ยวต้มยำ 60-70 บาท (ราคาด้านหลังคือเวลาสั่งพิเศษ)

ทั้ง 3 แบบนั้นเป็นน้ำซุปใสทั้งหมดคะและทางร้านก็มีให้เลือกเป็นก๋วยเตี๋ยวหมูและก๋วยเตี๋ยวเนื้อ ทางร้านจะมีแค่ลูกชิ้นและเนื้อสดให้บริการคะ นอกจากส่วนก๋วยเตี๋ยวแล้วทางร้านก็มีปอเปี๊ยะสดให้บริการด้วย

วันนี้ขอรีวิวในส่วนก๋วยเตี๋ยวลูกชิ้นหมูและหมูสดแบบแห้ง ทางร้านจะลวกเส้นมากำลังดีคลุกกับน้ำมันเจียวปรุงรสด้วยน้ำตาลซีอิ๊วเล็กน้อย รองด้วยถั่วงอกลวกก่อนใส่เส้นหมี่ วางเรียงหมูสดและลูกชิ้นลงไป โรยด้วยต้นหอมเป็นอันเสิร์ฟได้ ทางร้านจะให้น้ำซุปถ้วยเล็กๆมาด้วย

นอกจากความนุ่มของหมูสดและความกรอบเด้งของลูกชิ้นทำเองของทางร้านแล้ว น้ำซุปใสๆ ผ่านการกรองมาอย่างดีรสชาติกลมกล่อมหอมซุปกระดูก เป็นอีกหัวใจที่พลาดแล้วจะเสียใจคะ หากใครชอบซดน้ำก๋วยเตี๋ยวแนะนำสั่งก๋วยเตี๋ยวน้ำ คล่องคอแถมกลมกล่อมรับรองซดยกชาม

ปอเปี๊ยะสด อีกหนึ่งเมนูทานเล่นของร้าน แป้งปอเปี๊ยะบางนุ่ม สอดไส้ด้วยถั่วงอกลวก เต้าหู้ ไชโป้วเค็ม ไข่เจียวฝอยและปู ม้วนเป็นแท่งตัดหั่นเป็นคำๆ ราดด้วยน้ำซอสสีน้ำตาลที่เคี่ยวจนงวดออกรสหวานเค็มทานคู่กับต้นหอมช่วยให้ปอเปี๊ยะออกรสมากขึ้น หากใครทานเผ็ดก็สามารถเติมพริกน้ำส้มตัดเลี่ยนได้คะ

ใครผ่านมาแถวนี้ลองแวะเวียนมาทานดูนะคะ รับรองต้องติดใจในก๋วยเตี๋ยวลูกชิ้นเด้งๆ เนื้อนุ่มๆ น้ำซุปที่หอมจนเผลอซดหมดชามแน่นอน